Aðeins einn leikur fór fram í úrvalsdeild kvenna í körfubolta í gærkvöld, en hinum tveimur var frestað. Íslandsmeistarar Vals færast nær toppliðum deildarinnar.
Valur sótti Grindavík heim í eina leik gærkvöldins og fór með sigur af hólmi með 73 stigum gegn 58. Valur er eftir sigurinn með 16 stig, tveimur minna en Fjölnir í öðru sæti og Njarðvík sem situr á toppnum. Njarðvíkingar eiga þó leik til góða. Grindavík er áfram í næstsíðasta sæti deildarinnar með 6 stig, fjórum meira en Breiðablik, en aðeins sjö lið eru í deildinni eftir að Skallagrímur dró lið sitt úr keppni. Næst verður leikið í deildinni á sunnudag, ef smit koma ekki í veg fyrir þá leiki.
Enn er óvíst hvort serbneski tenniskappinn Novak Djokovic fái að keppa á Opna ástralska meistaramótinu í tennis, sem hefst í Melbourne þann 17. þessa mánaðar. Djokovic var meinuð landganga í Ástralíu í gærkvöldi þegar hann kom til landsins. Hann hafði fengið undanþágu frá bólusetningarskyldu mótsins en ríkisstjórn Ástralíu taldi ágalla vera á vegabréfsáritun hans, vegna téðrar undanþágu. Djokovic var þó ekki snúið við heldur var hann færður á farsóttarhús og dvelur þar þangað til á mánudag þegar dómari ákveður hvort honum verði hleypt inn í landið, eða vísað frá. Málið hefur vakið mikla úlfúð í Ástralíu og Serbíu. Forsætisráðherra Ástralíu, Scott Morrison, segir að reglur landsins eigi að gilda um alla en forseti Serbíu, Aleksandar Vucic, segir Djokovic lagðan í einelti. Djokovic hefur aldrei gefið upp hvort hann sé bólusettur eður ei, en hefur áður lýst frati á bólusetningar. Undanþágan, sem ástralska tennissambandið og yfirvöld Viktoríufylkis höfðu veitt honum, fór illa í almenning í Ástralíu sem hefur búið við strangar takmarkanir frá upphafi faraldursins. Djokovic er sigursælasti keppandi mótsins frá upphafi með níu titla og hefur unnið mótið undanfarin þrjú ár.
Karlalið Japans í handbolta, sem Dagur Sigurðsson stýrir, hefur hætt við keppni á Asíumótinu sem hefst 18. janúar. Að minnsta kosti 12 smit komu upp innan hópsins á æfingaferð um Evrópu í vikunni. Dagur segir í samtali við RÚV í dag að staðan sé skelfileg vegna þessa og ákvörðunin að draga liðið úr keppni hafi eiginlega verið augljós í ljósi smitanna. Á Asíumótinu er ekki aðeins keppt um Asíumeistaratitilinn heldur er mótið líka undankeppni HM á næsta ári, og ákvörðunin því ekki léttvæg fyrir liðið. Viðtal við Dag má lesa á ruv.is.